ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣ

της 26ης Απριλίου 1994

σχετικά με τη χορήγηση ενιαίων θεωρήσεων στα σύνορα

[SCH/Com-ex (94) 2]

Η ΕΚΤΕΛΕΣΤΙΚΗ ΕΠΙΤΡΟΠΗ,

Έχοντας υπόψη:

το άρθρο 132 της σύμβασης εφαρμογής της συμφωνίας Σένγκεν,

το άρθρο 17 παράγραφος 3 στοιχεία γ) και δ) της εν λόγω σύμβασης,

ΑΠΟΦΑΣΙΖΕΙ:

Η χορήγηση ομοιόμορφης θεώρησης στα σύνορα πραγματοποιείται βάσει των αρχών οι οποίες ορίσθηκαν από κοινού και οι οποίες περιλαμβάνονται στο έγγραφο που επισυνάπτεται σε παράρτημα.

Βόννη, 26 Απριλίου 1994.

Ο Πρόεδρος

B. Schmidbauer

ΠΑΡΑΡΤΗΜΑ ΣΧΕΤΙΚΑ ΜΕ ΤΗΝ ΧΟΡΗΓΗΣΗ ΟΜΟΙΟΜΟΡΦΗΣ ΘΕΩΡΗΣΗΣ ΣΤΑ ΣΥΝΟΡΑ

1. Το άρθρο 12 παράγραφος 1 της σύμβασης εφαρμογής προβλέπει ότι η ομοιόμορφη θεώρηση χορηγείται από τις διπλωματικές και προξενικές αρχές των συμβαλλομένων μερών και περιπτώσεως συντρεχούσης από τις αρχές που έχουν ορισθεί στο πλαίσιο του άρθρου 17. Το άρθρο 17 προβλέπει ειδικότερα στην παράγραφο 3 στοιχείο γ) ότι η εκτελεστική επιτροπή λαμβάνει αποφάσεις σχετικά με την χορήγηση θεωρήσεων στα σύνορα.

Εξάλλου, στο κοινό εγχειρίδιο (μέρος ΙΙ σημείο 5) διευκρινίζεται ότι εάν "ελλείψει χρόνου και για επιτακτικούς λόγους ένας αλλοδαπός δεν ήταν σε θέση να ζητήσει θεώρηση, οι αρμόδιες αρχές δύνανται, σε εξαιρετικές περιπτώσεις, να χορηγήσουν θεώρηση μικρής διαρκείας". Βάσει του εγχειριδίου η χορήγηση αυτή υπόκειται σε σειρά προϋποθέσεων:

- ο αλλοδαπός να είναι κάτοχος ενός ισχυρού εγγράφου που να επιτρέπει τη διέλευση των συνόρων,

- να πληροί τις προϋποθέσεις εισόδου, που προβλέπονται στο άρθρο 5 παράγραφος 1 στοιχεία α), γ), δ) και ε) της σύμβασης,

- να προβάλλει έναν "απρόβλεπτο και επιτακτικό λόγο" εισόδου που να πιστοποιείται από ένα δικαιολογητικό έγγραφο,

- να διασφαλίζεται η επιστροφή του αλλοδαπού στη χώρα καταγωγής του ή η διέλευσή του προς ένα τρίτο κράτος.

2. Από τούτο καθίσταται σαφές ότι η θεώρηση χορηγείται κανονικά από τις διπλωματικές και προξενικές αρχές και ότι η χορήγηση θεωρήσεως στα σύνορα αποκτά συνεπώς εξαιρετικό χαρακτήρα, για συγκεκριμένες περιπτώσεις δεόντως αιτιολογημένες.

3. Η χορηγηθείσα θεώρηση στα σύνορα μπορεί να είναι ανάλογα με τις περιπτώσεις, και με την επιφύλαξη τηρήσεως των ακόλουθων προϋποθέσεων:

- ομοιόμορφη θεώρηση, χωρίς περιορισμό εδαφικής ισχύος,

- θεώρηση περιορισμένης εδαφικής ισχύος κατά την έννοια του άρθρου 10 παράγραφος 3 της σύμβασης εφαρμογής.

Και στις δύο περιπτώσεις, η χορηγηθείσα θεώρηση δεν πρέπει να αφορά περισσότερες της μίας εισόδους. Στην περίπτωση θεώρησης βραχείας διαμονής, η ισχύς της δεν πρέπει να υπερβαίνει τις 15 ημέρες.

4. Όσον αφορά αλλοδαπούς που ανήκουν στη κατηγορία προσώπων που υπόκεινται στο καθεστώς διαβουλεύσεων των κεντρικών αρχών ενός ή περισσοτέρων εκ των λοιπών συμβαλλομένων μερών, η θεώρηση, καταρχήν, δεν θα χορηγείται στα σύνορα, λαμβανομένης κυρίως υπόψη της απαίτησης προθεσμίας απάντησης τουλάχιστον επτά ημερών.

Εντούτοις, κατ' εξαίρεση, θα είναι δυνατό να χορηγείται θεώρηση στα σύνορα σ' αυτές τις κατηγορίες προσώπων. Στην περίπτωση αυτή, θα πρόκειται αποκλειστικά για θεώρηση, η εδαφική ισχύς της οποίας περιορίζεται στο κράτος χορήγησης. Η θεώρηση αυτή θα χορηγείται μόνο στις περιπτώσεις που προβλέπονται στο άρθρο 5 παράγραφος 2 της σύμβασης εφαρμογής, δηλαδή για λόγους ανθρωπιστικούς, ή εθνικού συμφέροντος, ή λόγω διεθνών υποχρεώσεων. Η χορήγησή της πρέπει να κοινοποιείται το ταχύτερο δυνατό στις κεντρικές αρχές των λοιπών συμβαλλομένων μερών.

5. Η χορήγηση θεωρήσεων στα σύνορα θα διασφαλίζεται από τις αρχές που είναι επιφορτισμένες με τους συνοριακούς ελέγχους, σύμφωνα με τις εθνικές διατάξεις. Η χορήγηση γίνεται είτε με επίθεση της αυτοκόλλητης θεώρησης Σένγκεν, είτε με απόθεση ειδικής σφραγίδας.

6. Οι θεωρήσεις που χορηγούνται στα σύνορα πρέπει να καταγράφονται σε ένα κατάλογο με στατιστικά στοιχεία. Τα μέρη θα προβαίνουν σε μηνιαία ανταλλαγή του καταλόγου αυτού μέσω της γενικής γραμματείας.